La cara d'alegria d'algú que ha patit una averia a l'embarcació al pantà de Ponts i rep l'ajuda al mig de l'aigua per un o una policia, contraresta amb la de sorpresa del pescador il·legal de corall quan és sorprès pels mateixos policies, els agents de la Unitat Aquàtica del cos de Mossos d'Esquadra
La Unitat Aquàtica (UAQ) de la Policia de la Generalitat - Mossos d'Esquadra es va crear l'any 2008 davant la necessitat de poder desenvolupar les tasques policials en l'entorn aquàtic, allà on la resta d'agents no poden arribar.
Els 17 mossos que la integren, s'encarreguen de donar suport a altres unitats en les seves tasques diàries, i de desenvolupar les activitats pròpies de la policia en el medi aquàtic per tal de garantir i donar seguretat a les persones i als béns.
Dintre d'aquesta línia de treball, "l'aquàtica" realitza tot un ventall d'accions preventives, d'inspecció, elaboració d'informes pericials i les pròpies de seguretat ciutadana que tenen lloc en les diferents masses d'aigua pròpies de Catalunya, com són les aigües continentals, les marítimes interiors i el mar territorial propi.
La recerca de persones i objectes al fons marí potser és la tasca més coneguda i sol·licitada d'aquest grup policial, però no és l'única.
Realitzar informes tècnics sobre activitats i serveis que es desenvolupen a les aigües de Catalunya; reconstruir i realitzar valoracions pericials sobre incidents i accidents produïts en l'entorn aquàtic o supervisar i donar seguretat a personalitats, esdeveniments i proves esportives quan tenen lloc a les aigües interiors o la costa catalana, també són activitats que formen part del seu dia a dia.
Així, no ha de sorprendre veure mossos denunciant en mar obert a un pescador il·legal o surant a l'aigua per supervisar i controlar una cursa de natació, el desembarcament d'una autoritat en un port del litoral català o fent una inspecció en una empresa que ofereix activitats recreatives a l'aigua.
A l'aigua qualsevol errada pot ser fatal
Cal destacar que aquest grup de policies han de desenvolupar aquestes accions policials fora del medi natural propi de l'ésser humà, és a dir, a l'aigua.
Aquest fet fa que aquests policies hagin de vetllar molt més encara al dur a terme les seves funcions, per la seva pròpia seguretat i la de les persones i els béns que protegeixen.
La seva capacitat de treball es veu limitada per diferents condicionants d'aquest entorn, com ara la temperatura, la visibilitat, les hores d'immersió que poden resistir sota l'aigua, la quantitat d'oxigen que poden transportar, la profunditat màxima que resisteix el cos humà, o el punt de no retorn d'una embarcació nàutica.
Aquests fets fan que cada servei i cada intervenció d'aquests policies estiguin molt ben planificats i estudiats prèviament, a més de tenir unes rutines i uns mètodes de treball únics i perfectament interioritzats per tots els seus membres.
Això fa que parlem més que mai d'unitat: els 17 mossos treballen com un de sol quan es posen a l'aigua.
Tot i treballar en parella, quan els dos mossos comencen les seves tasques a l'aigua, ho han de fer en total coordinació i mimetisme, la vida d'un depèn de l'altre.
A l'aigua qualsevol errada pot ser fatal.
Per arribar a aquest punt de simbiosi en el treball cal molta formació, moltes hores de pràctica i una bona cohesió grupal.
Per això, no sorprèn que el procés per accedir a aquesta unitat sigui un dels més llargs i complets de totes les especialitats de la PG-ME.
Fins a dos anys pot trigar un o una agent de nivell bàsic a ser membre d'aquesta especialitat policial.
Per formar part de "l'aquàtica" del cos de Mossos d'Esquadra, cal superar el període de pràctiques policials, haver treballat durant un mínim de dos anys com a policia de la Generalitat, aprovar el procés de selecció i superar el curs d'especialització d'un any a l'Institut de Seguretat Pública de Catalunya (ISPC).
Però, per sobre de tot, el que cal és tenir una passió pel medi aquàtic.
La complexitat de la feina, la necessitat de cohesió i les hores de treball a l'aigua fan que aquest requisit sigui imprescindible.
La Unitat Aquàtica fa deu anys que demostra que és un referent en el seu terreny, i es va consolidant al nostre territori per atendre els requeriments que es donen als més de 500 km de costa catalana i les seves aigües continentals i infraestructures hidràuliques.